Virallinen lehti nro C 211 , 22/07/1996 s. 0040



A4-0168/96 Päätöslauselma komission tiedonannosta Euroopan pääomamarkkinoiden luomisen kannattavuudesta pienille yrittäjäjohtoisille kasvuyhtiöille (KOM(95)0498 - C4- 0486/95) Euroopan parlamentti, joka - ottaa huomioon komission tiedonannon Euroopan pääomamarkkinoiden luomisen kannattavuudesta pienille yrittäjäjohtoisille kasvuyhtiöille (KOM(95)0498) - C4-0486/95, - ottaa huomioon komission 10. marraskuuta 1993 antaman tiedonannon «pienten ja keskisuurten yritysten kokemista taloudellisista ongelmista» (KOM(93)0528), - ottaa huomioon komission tiedonannon, joka koskee pk-yritysten rahoitusympäristön parantamista (KOM(94)0206 - C4-0021/94) ((EYVL C 187, 9.7.1994, s. 5)), sekä 24. lokakuuta 194 antamansa oman päätöslauselman tästä asiasta ((EYVL C 323, 21.11.1994, s. 16)), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja tutkimusta, teknologista kehittämistä ja energia-asioita käsittelevän valiokunnan, taloudellisten ulkosuhteiden valiokunnan sekä oikeusasioita ja kansalaisten oikeuksia käsittelevän valiokunnan lausunnot (A4-0168/96), A. ottaa huomioon, että suuressa osassa unionia vallitsevat luvattoman ja ennennäkemättömän korkeat työttömyysluvut vaarantavat unionin sosiaalis- taloudellisen rakenteen, B. ottaa huomioon, että laaja yhteisymmärrys vallitsee siitä, että tulevaisuudessa kasvua tapahtuu ja työpaikkoja luodaan pienissä ja keski- suurissa yrityksissä ja ennen kaikkea pienissä yrittäjäjohtoisissa kasvuyhtiöissä, C. ottaa huomioon, että kasvun aikaansaamisen ja työpaikkojen luomisen edellytyksenä on se, että yrityksillä on mahdollisuus saada pitkäaikaista rahoitusta; ottaa huomioon, että pienillä yrityksillä on monissa tapauksissa vaikeuksia saada käyttöönsä ja maksaa takaisin ulkopuolista rahoitusta sekä ottaa huomioon, että oma pääoma on edullisempaa, koska se on pitkäaikaista pääomaa ja sen ansiosta yritys voi säilyttää itsenäisyytensä, D. ottaa huomioon, että Euroopan pienten yritysten oman pääoman hankintalähteet ovat hajautuneina moniin suhteellisen pieniin pääomamarkkinoihin (enemmän kuin 30 pörssiä Euroopassa verrattuna 8:aan Yhdysvalloissa), ja tämän vuoksi yrittäjäjohtoisilla kasvuyhtiöillä on ollut vaikeuksia saada tarpeeksi rahoitusta ja vaikeuksia tarpeen vaatiessa saada lisärahoitusta, E. ottaa huomioon, että nopeasti kasvavat yritykset ovat usein korkean teknologian yrityksiä, joten ne ovat yleensä kansainvälisesti suuntautuneita, mikä merkitsee kansainvälisiä asiakkaita ja viennin suurta osuutta; ottaa huomioon, että useassa maassa olevat rahoituslähteet olisivat niiden etujen mukaisia ja ottaa huomioon, että ne yleensä pystyvät osakkeen hinnan ja tuotoksen suhteen ansiosta hankkimaan suhteellisesti enemmän pääomaa laajoilta kansainvälisiltä markkinoilta kuin pieniltä kansallisilta markkinoilta, F. ottaa huomioon, että eurooppalaisen vaihtoehdon puuttuessa nämä yritykset kääntyvät yhä enenevässä määrin NASDAQin (Yhdysvaltojen arvopaperikauppiaiden kansallisen yhdistyksen tietokonenoteerausten elektroniset arvopaperimarkkinat) puoleen saadakseen tarvitsemaansa pääomaa; ottaa huomioon, että käytännöllisesti katsoen jokaisessa jäsenvaltiossa on NASDAQissa listattuja yhtiöitä, G. ottaa huomioon, että ne eurooppalaiset yhtiöt, jotka kääntyvät NASDAQin puoleen, ovat korkean teknologian yrityksiä, jotka ovat elintärkeitä eurooppalaisen tietoyhteiskunnan kehittämisen kannalta, mutta joiden listaaminen NASDAQissa johtaa usein yrityksen «amerikkalaistumiseen» ja edelleen yrityksen kehittämän teknologian ja työpaikkojen siirtymiseen Yhdysvaltoihin, H. ottaa huomioon, että myös eurooppalaiset institutionaaliset sijoittajat siirtävät valtavia summia NASDAQin markkinoille, mikä merkitsee sitä, että Eurooppa menettää elintärkeää sijoituspääomaa, I. ottaa huomioon, että NASDAQissa listatut yhtiöt ovat viime vuosina luoneet valtavasti työpaikkoja, kun taas niin kutsutut «blue chip»-yhtiöt, jotka ovat virallisia kansallisia pörssiyhtiöitä, ovat vähentäneet työpaikkoja, J. ottaa huomioon, että pk-yrityksen osakkeenomistajien, osakkaina olevien yhtiöiden ja yksityisten osakkaiden mahdollisuudet myydä osakkeitaan ovat erittäin rajalliset, K. ottaa huomioon, että tarvitaan ja kaivataan yleiseurooppalaisia pääomamarkkinoita, joilla yrittäjäjohtoiset kasvuyhtiöt voivat kohdata yksityisiä ja institutionaalisia sijoittajia sekä sen, että näillä pääomamarkkinoilla olisi minimaalisen pienet toimitusmaksut ja hintailmoitusmaksut, mutta suurempi avoimuus ja turvallisuus, L. ottaa huomioon, että aikaisemmat yritykset pienten yritysten pääomamarkkinoiden kansainvälistämiseksi olemassa olevien pörssien avulla ovat epäonnistuneet likviditeettitason riittämättömyyden, avoimen protektionismin ja piiloprotektionismin vuoksi (pelko siitä, että olemassa olevat kansalliset pörssit menettäisivät markkinaosuuksiaan) sekä koska on katsottu, että kansainväliset pääomamarkkinat olisivat riittävän sääntelyn ulottumattomissa, M. ottaa huomioon, että tällä kertaa komission tiedonannon mukaan Euroopassa vallitsee laaja yhteisymmärrys uusien eurooppalaisten pääomamarkkinoiden luomisesta pieniä yrittäjäjohtoisia kasvuyhtiöitä varten, sekä ottaa huomioon että 1.1.1996 voimaan tullut direktiivi 95/26/EY, jolla muutetaan arvopaperialan sijoituspalveluista annettua direktiiviä 93/22/ETY ((EYVL L 141, 11.6.1993, s. 27 ja EYVL L 168, 18.7.1995, s. 7)), antaa lisäpainoa sille, että oikea aika on juuri nyt, N. ottaa huomioon, että Euroopan parlamentti em. 24. lokakuuta 1994 antamassaan päätöslauselmassa kehotti komissiota koordinoimaan pk-yritysten eurooppalaisten pääomamarkkinoiden perusteiden tutkimusta (kohta 23), O. ottaa huomioon, että yhteisö ja kansalliset viranomaiset ovat ehdottaneet lukemattoman määrän ohjelmia, joiden tarkoituksena on auttaa pk-yrityksiä kasvamaan ja luomaan työpaikkoja; ottaa huomioon, että pääomamarkkinoiden luominen olisi konkreettinen toimenpide, jolla on mahdollisuudet johtaa erittäin merkittäviin tuloksiin, ainakin NASDAQista saatujen kokemusten mukaan, 1. Pitää myönteisenä neuvoston tiedonantoa, jossa esitetään yksityiskohtaisesti ne aloitteet, joita komissio on rohkaissut ja tukenut tähän mennessä ja joiden on määrä johtaa Euroopan pääomamarkkinoiden (EASDAQ) luomiseen pienille yrittäjäjohtoisille kasvuyhtiöille ja markkinoiden avaamiseen jo vuonna 1996; panee merkille, että muita yleiseurooppalaisia pienyritysten pörssejä ollaan perustamassa; 2. Katsoo, että markkinoiden menestyksellinen toiminta vaatii likviditeetin, sääntelyn ja mahdollisen protektionismin tarpeen huomioonottamista; Likviditeettiin liittyvät kysymykset 3. Tunnustaa, että tarpeellisen likviditeetin ja sitä seuraavan luotettavuuden saavuttamiseksi yleiseurooppalaisen pienyritysten pörssin täytyy saavuttaa «kriittinen massa» liikevaihdossa; korostaa sen tarvetta, että markkinoita on tehtäväksi tunnetuksi sijoittajayhteisölle, ja kehottaa Euroopan arvopaperikauppiaiden yhdistystä (EASD) ottamaan tämän tehtäväkseen; 4. Pyytää komissiota tutkimaan, kuinka monet Euroopan yritykset, jotka täyttävät asetetut ehdot ja jotka ovat kelvollisia pääsemään EASDAQiin ja jotka nyt noteerataan NASDAQissa, aikovat EASDAQin perustamisen jälkeen anoa noteerausta EASDAQissa; 5. Tunnustaa sen tosiasian, että useista syistä, joista yksi on tietyn kaupankäyntiä koskevan rekisterin ylläpitäminen, EASDAQissa olevia yrityksiä ei «listata» vaan ainoastaan noteerataan; korostaa kuitenkin, että ne arvopaperivälittäjät, joilla on em. direktiivin 93/22/ETY mukainen «passi», voivat silti markkinoida osakkeita kaikkialla unionin alueella; 6. Kehottaa jäsenvaltioita kumoamaan rajoitukset, jotka koskevat eläkerahastojen sijoituksia arvopapereihin muissa jäsenvaltioissa sekä listaamattomiin arvopapereihin; katsoo, että myös institutionaalisten sijoittajien sijoitusten vuoksi Euroopan unionia on pidettävä yhtenäisinä kotimarkkinoina, mutta tunnustaa samalla sen, että tämä vaatii sääntelyviranomaisilta tulevien harkittujen sääntöjen tiukkaa noudattamista; 7. Korostaa sitä, että markkinoille pääsemisestä perittävät maksut eivät saa nousta niin korkeiksi, että ne estävät yrityksiä tulemasta markkinoille; 8. Korostaa sen tärkeyttä, että jokaiselle markkinoilla olevalle osakkeelle taataan tehokas markkinointi; 9. Kehottaa jäsenvaltioita varmistamaan, että sijoittajia, jotka ostavat osakkeita, jotka on listattu tai muulla tavalla markkinoitu jossakin muussa jäsenvaltiossa, ei syrjitä verotuksen keinoin, kuten osinkojen ja pääomatulojen kaksinkertaisella verottamisella jne.; Sääntelyyn liittyvät kysymykset 10. On sitä mieltä, että ehdotetun EASDAQin ja olemassa olevien ja vielä perustettavien pörssien (sekä kansallisten että alueellisten) välinen suhde on määriteltävä tarkoin vahingollisen päällekkäisyyden ja kilpailun kannalta, ja pyytää tältä kannalta ilmoittamaan, millä edellytyksillä yritykset, jotka nyt jo listataan jäsenvaltion kansallisessa pörssissä, saadaan listata myös EASDAQissa; pyytää lisäksi vahvistamaan, milloin EASDAQissa listattua yritystä ei enää saa listata laajan kasvun vuoksi EASDAQissa; 11. Korostaa sitä, että suurten institutionaalisten sijoittajien kiinnostuksen herättäminen vaatii parhaan mahdollisen sääntelynormiston käyttöönottoa ja noudattamista; 12. Vaatii osakeantiesitteiden hyväksymisen helpottamista siten, että hyväksymisessä noudatetaan joko harmonisoinnin tai vastavuoroisen tunnustamisen periaatetta; 13. Kehottaa komissiota tutkimaan Euroopan laajuisten pääomamarkkinoiden laajempaa sääntelyä, jonka yhtenä puolena voitaisiin harkita eurooppalaisen arvopaperi- ja pörssikomission mahdollista kehittämistä Yhdysvaltojen Securities and Exchange Commissionin mallin mukaisesti; Protektionismi 14. Katsoo, että yleiseurooppalainen pienyritysten pörssi on nähtävä virallisten kansallisten pörssien ja myös kansallisten pienyritysten pääomamarkkinoiden täydentäjänä, ei niiden kilpailijana; on sitä mieltä, että olisi ikävää, jos pyrkimykset yleiseurooppalaisen pienyritysten pörssin luomiseksi kariutuisivat muiden kansallisten markkinoiden «kilpailun» vuoksi; 15. Kehottaa sen vuoksi jäsenvaltioita varmistamaan, että jäsenvaltiot eivät ryhdy epärehellisiin kilpailutoimiin yleiseurooppalaista pienyritysten pörssiä vastaan esimerkiksi estämällä maksujen tasausmahdollisuudet; 16. Katsoo, että yleiseurooppalaisen pienyritysten pörssin sääntelyelimen on oltava täysin itsenäinen; Johtopäätökset 17. Korostaa sitä, että euron käyttöönotto korostaa yhtenäisten pääomamarkkinoiden tarvetta kaikille Euroopan kasvaville hi-tech- yrityksille; 18. Uskoo, että kehittyvä EASDAQ on eräs sopiva tapa ohjata Euroopan sijoitusrahastojen varoja eurooppalaisille yrityksille, jotka niitä tarvitsevat; 19. Kehottaa puhemiestään välittämään tämän lausunnon komissiolle ja neuvostolle, jäsenvaltioiden hallituksille sekä EASD:n hallitukselle.